钦定古今图书集成/明伦汇编/闺媛典/第366卷 > 《西安邮亭歌》宋·氏〈阆州守妻〉
## 钦定古今图书集成/明伦汇编/闺媛典/第366卷 > 《西安邮亭歌》宋·氏〈阆州守妻〉

洪武初，宋氏坐戍金齿，奉姑偕行，过武陵，题诗邮亭壁上，诉其流离困踣之情。

“邮亭咫尺堪投宿，手挟亲姑憩茅屋。抱薪度地暂铺
摊，支颐相向吞声哭。傍人问我是何方，俯首哀哀诉
衷曲。妾家祖居金华府，海道曾为上千户。奉艘运粟
大都回，金牌敕赐双飞虎。弟兄晦迹隐山林，甘学崇
文不崇武。方今玉堂宋学士，亦与妾家同一谱。笄年
嫁向衢州城，夫婿好学明诗经，《离骚》子史遍搜览。意
欲出仕苏苍生。”前年郡邑忽交辟，辞亲笑傲趋神京。
万言长策献阊阖，泥金捷报来掀腾。承恩荣除阆州
守，飘然画舫西南行。到官搜贤访遗老，要把奸顽尽
除扫。日则升堂剖公务，夜则挑灯理文稿。守廉不使
纤尘污，执法应教僚佐怒。府推获罪苦相扳，察院来
提谁与诉。临行囊橐无锱铢，惟有旧日将去书。牵衣
父老泣相送，遮留赤子争号呼。彼时征赃动盈万，妾
夫自料无从办。竟晨拷打不成招，暗嘱家人莫送饭。
无何饿死囹圄中，旗军原籍来抄封。当时只望耀门
户，岂期一旦翻成空。亲邻怜妾贫如洗，敛钞殷勤馈
行李。零丁三口到京师，奉旨边方戍金齿。阿弟远饯
龙江边，临期抱头哭向天。“姊南弟北两相恸，别来再
会知何年。开船未几子病倒，求医问卜皆难保。武昌
城外埜坡前，白骨谁怜葬青草。眼前有子相亲傍，身
安且不忧家荡。而今子死姑年高，纵到云南有何望。
八月官船渡常德，促装登程戒行色，空林日暮鹧鸪
啼。声声叫道行不得，上山险如登天梯。百户发放来
取齐”，雨晴泥滑把姑手，一步一仆身沾泥。晚来走向
营中宿，情思昏昏倦无力。五更睡重起身迟，饭锅未
熟旗头逼。翻思昔日闺门内，远行不出中堂邃。融融
日影上阑干，花落庭前鸟声碎。宝髻斜簪金凤翘，翠
云蝉鬓蛾眉娇。绣床新刺双蝴蝶，坐久尚觉春风饶。
谁知今日夫亡后，万里遐荒要亲走。半途日午姑云
饥，欲丐奉姑羞举口。同来一妇天台人，情怀薄若秋
空云。“丧夫未经数十日，画眉重嫁盐商君。血色红裙
绣罗袄，骑驴远涉长安道。稳步不知行路难，扬鞭笑
指青山小。古来节义难重陈，抉目截鼻肝胆真。嗟哉
风俗日颓败，纲常废尽趋黄金。妾心汪汪澹如水，宁
受饥寒不受耻。几回欲葬”江鱼腹，姑存未敢先求死。
孝思须体夫悬恋，当学慈乌终养膳。姑亡妾亦随姑
亡，地下何惭见夫面。说到伤心泪如雨，咽咽低头不
能语。道傍闻者总凄酸，隔岭哀猿叫何许。